section_heading: Vojna karijera
paragraph_text: Po povratku u Rumunjsku predaje u Školi za topništvo i inženjeriju do 1890. godine. U međuvremenu je, 1887. godine, promaknut u čin satnika. U prosincu 1890. upućen je kao predstavnik ministarstva rata u Magdeburg u Njemačku gdje ostaje do rujna 1891. godine. Po povratku u travnju 1892. promaknut je u čin bojnika, te je u imenovan zapovjednikom bojne u 1. inženjerijskoj pukovniji. Navedenu dužnost obnaša do srpnja 1894. kada prelazi na službu u ministarstvo rata. Potom je je imenovan zapovjednikom inženjerije II. korpusa, nakon čega obnaša dužnost zapovjednika garnizona u fortifikacijama Bukurešt. U svibnju 1895. unaprijeđen je u čin potpukovnika. S tim činom u studenom 1896. imenovan je pobočnikom prijestolonasljednika Ferdinanda na kojoj dužnosti se nalazi idućih pet godina, do 1901. Te iste godine promaknut je u čin pukovnika, te imenovan zapovjednikom 25. pješačke pukovnije. U travnju 1904. dostiže čin generala, a te iste godine postaje zapovjednikom 13. pješačke brigade. Navedenu dužnost obnaša do studenog 1910. kada postaje zapovjednikom 10. pješačke divizije. U međuvremenu je, u svibnju 1907., unaprijeđen u čin brigadnog generala. Dužnost zapovjednika 10. pješačke divizije obnaša svega nekoliko mjeseci, do ožujka 1911., kada je imenovan zapovjednikom 7. pješačke divizije.